Uznesenie Európskeho parlamentu z 5. mája 2010 s poznámkami, ktoré sú neoddeliteľnou súčasťou rozhodnutia o absolutóriu za plnenie rozpočtu Európskej nadácie pre zlepšovanie životných a pracovných podmienok za rozpočtový rok 2008



Úradný vestník L 252 , 25/09/2010 S. 198 - 200



Uznesenie Európskeho parlamentu z 5. mája 2010 s poznámkami, ktoré sú neoddeliteľnou súčasťou rozhodnutia o absolutóriu za plnenie rozpočtu Európskej nadácie pre zlepšovanie životných a pracovných podmienok za rozpočtový rok 2008 EURÓPSKY PARLAMENT, so zreteľom na konečnú ročnú účtovnú závierku Európskej nadácie pre zlepšovanie životných a pracovných podmienok za rozpočtový rok 2008, so zreteľom na správu Dvora audítorov o overení ročnej účtovnej závierky Európskej nadácie pre zlepšovanie životných a pracovných podmienok za rozpočtový rok 2008 spolu s odpoveďami nadácie [1], so zreteľom na odporúčanie Rady zo 16. februára 2010 (5827/2010 – C7-0061/2010), so zreteľom na článok 276 Zmluvy o ES a článok 319 Zmluvy o fungovaní Európskej únie, so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev [2], a najmä na jeho článok 185, so zreteľom na nariadenie Rady (EHS) č. 1365/75 z 26. mája 1975 o zriadení Európskej nadácie pre zlepšovanie životných a pracovných podmienok [3], a najmä na jeho článok 16, so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia (ES, Euratom) č. 1605/2002 [4], a najmä na jeho článok 94, so zreteľom na článok 77 rokovacieho poriadku a prílohu VI k rokovaciemu poriadku, so zreteľom na správu Výboru pre kontrolu rozpočtu Výboru pre zamestnanosť a sociálne veci (A7-0088/2010), A. keďže Dvor audítorov vyhlásil, že získal primeranú istotu, že účtovná závierka za rozpočtový rok 2008 poskytuje spoľahlivé informácie a že príslušné operácie sú zákonné a správne; B. keďže Parlament udelil 23. apríla 2009 riaditeľovi Európskej nadácie pre zlepšovanie životných a pracovných podmienok absolutórium za plnenie rozpočtu nadácie za rozpočtový rok 2007 [5] a keďže vo svojom uznesení, ktoré je súčasťou rozhodnutia o absolutóriu, Parlament okrem iného: - vyjadril poľutovanie nad tým, že Dvor audítorov zistil nedostatky v postupoch prijímania zamestnancov v roku 2007 podobne ako v roku 2006; Dvor audítorov predovšetkým opäť zistil prípad, v ktorom výberové kritériá neboli stanovené v súlade s oznámením o voľnom mieste, - vyjadril znepokojenie nad skutočnosťou, že Dvor audítorov zistil v troch postupoch verejného obstarávania tieto nedostatky: a) v dokumentoch k verejnej súťaži nebol jasne stanovený postup finančného hodnotenia zmluvy; b) výberové kritériá neumožňovali riadne posúdenie finančnej spôsobilosti uchádzačov; 1. vyjadruje spokojnosť so skutočnosťou, že podľa názoru Dvora audítorov je účtovná závierka nadácie za rozpočtový rok 2008 zákonná a správna; Výkonnosť 2. berie na vedomie, že v roku 2007 sa uskutočnilo následné hodnotenie pracovného programu na obdobie rokov 2001 až 2004, ktorého cieľom bolo určiť vplyv nadácie, jej pridanú hodnotu a jej efektívnosť; víta, že nadácia počas tohto hodnotenia preukázala, že plánované výsledky sa dosiahli efektívne; okrem toho konštatuje, že nedávne údaje, ktoré sú obsiahnuté v hodnotení agentúr Spoločenstva Komisiou v roku 2009, preukázali, že nadácia aj v roku 2008 dosiahla svoje výsledky efektívnym spôsobom; 3. víta, že nadácia začala uskutočňovať ďalšie následné hodnotenie pracovného programu na obdobie rokov 2005 až 2008; preto žiada nadáciu, aby ho oboznámila s výsledkami tohto hodnotenia, aby mohol lepšie určiť jej vplyv, pridanú hodnotu a efektívnosť počas uvedeného obdobia; 4. ďalej žiada nadáciu, aby vo svojej tabuľke, ktorá bude tvoriť prílohu k budúcej správe Dvora audítorov, uviedla porovnanie výsledkov dosiahnutých v priebehu skúmaného roka, za ktorý sa udeľuje absolutórium, a výsledkov dosiahnutých v predchádzajúcom rozpočtovom roku s cieľom umožniť orgánu udeľujúcemu absolutórium uskutočniť lepšie medziročné hodnotenie výkonnosti nadácie; Prenesené prevádzkové výdavky 5. poznamenáva, že podľa Dvora audítorov prenesená suma predstavovala viac ako 55 % rozpočtových prostriedkov (4900000 EUR) na rozpočtový rok 2008; berie však na vedomie odpoveď nadácie, v ktorej sa uvádza, že nedostatky existujú, úroveň prenesených rozpočtových prostriedkov je však nižšia, ako uvádza Dvor audítorov (10 %), z dôvodu, že už v ročnom programe nadácie sa predpokladalo, že suma vo výške 45 % z hlavy 3 bude prenesená z dôvodu trvania zmlúv na realizáciu štúdií a rozvrhu platieb nadácie; zdôrazňuje však, že táto situácia poukazuje na nedostatky v plánovaní a programovaní prevádzkových činností nadácie a je v rozpore so zásadou ročnej platnosti rozpočtu; preto žiada nadáciu, aby prijala opatrenia s cieľom predísť tejto situácii v budúcnosti a aby o nich informovala orgán udeľujúci absolutórium; Presuny v rámci rozpočtu bez podporných dokumentov 6. berie na vedomie konštatovanie Dvora audítorov, že presuny v rámci rozpočtu neboli dostatočne odôvodnené, nebol poskytnutý žiadny odhad potrieb a správna rada o nich nebola informovaná; víta však, že nadácia už odstránila tento nedostatok; Postupy verejného obstarávania 7. žiada nadáciu, aby sa zamerala na zlepšenie monitorovania svojich zmlúv a programovania svojich postupov verejného obstarávania a aby vyhlasovala nové verejné súťaže v dostatočnom predstihu pred skončením platnosti príslušných zmlúv; v tejto súvislosti zdôrazňuje, že Dvor audítorov uviedol, že v dvoch prípadoch nadácia neoprávnene predĺžila zmluvy nad rámec maximálne povolenej dĺžky trvania a že v jednom prípade neodôvodnila použitie rokovacieho konania; Ľudské zdroje 8. vyzýva vedenie nadácie, aby prijalo opatrenia, ktoré mu v rámci riadenia ľudských zdrojov umožnia lepšie predvídať odchody pracovníkov z kľúčových pozícií, a to pri dodržaní povinností týkajúcich sa plnenia rozpočtu; 9. vyzýva nadáciu, aby v správe o činnosti transparentne uvádzala stav pracovných miest vrátane zmluvných zamestnancov (87 pracovníkov); 10. víta skutočnosť, že v roku 2008 nadácia prijala postupy prijímania zamestnancov, v ktorých sa uplatňujú odporúčania Dvora audítorov z dvoch posledných rokov; konštatuje najmä, že Dvor audítorov už nezaznamenal nedostatky v postupoch prijímania zamestnancov (napríklad v oblasti výberových kritérií), ktoré by bránili zabezpečeniu transparentnosti a nediskriminačného charakteru týchto postupov; Vnútorný audit 11. je znepokojený skutočnosťou, že kvalita finančných výkazov nadácie za rok 2008 bola neuspokojivá a chýbala im súvislosť s účtovnou závierkou za rok 2007, a preto sa v súvislosti s nimi museli v rámci auditu vykonať výrazné korekcie; berie na vedomie, že túto situáciu možno vysvetliť skutočnosťou, že nadácia musela prijať zamestnanca prostredníctvom pracovnej agentúry na krátkodobý úväzok s cieľom vypracovať účtovnú závierku za rok 2008 a že navyše nebol vhodným spôsobom zabezpečený prechod medzi účtovníkmi; preto žiada, aby nadácia v budúcnosti predišla zopakovaniu podobnej situácie; 12. berie na vedomie skutočnosť, že od roku 2006 sa z 54 odporúčaní, ktoré vzniesol útvar pre vnútorný audit (IAS), zaviedlo 26; zdôrazňuje, že z 28 odporúčaní, ktoré sa ešte majú uplatniť, sa 8 považuje za veľmi dôležitých; naliehavo žiada nadáciu, aby okrem iných činností zaviedla zvyšné štandardy vnútornej kontroly (t. j. v súvislosti s poverovaním účastníkov finančných operácií), sledovala zavádzanie ostatných štandardov vnútornej kontroly (t. j. v súvislosti s efektívnou koordináciou systému vnútornej kontroly a so zhodou postupov verejného obstarávania s nariadením o rozpočtových pravidlách a jeho vykonávacími predpismi) a zaviedla účinný systém plánovania a monitorovania (napr. vytvorením systému hodnotenia rizík spojených s činnosťami nadácie, zavedením metodiky založenej na jednotlivých činnostiach a nástrojov informačných technológií slúžiacich na monitorovanie); 13. pokiaľ ide o ďalšie poznámky horizontálnej povahy, ktoré sú súčasťou rozhodnutia o absolutóriu, odvoláva sa na svoje uznesenie z 5. mája 2010 [6] o výkonnosti, finančnom hospodárení a kontrole agentúr. [1] Ú. v. EÚ C 304, 15.12.2009, s. 142. [2] Ú. v. ES L 248, 16.9.2002, s. 1. [3] Ú. v. ES L 139, 30.5.1975, s. 1. [4] Ú. v. ES L 357, 31.12.2002, s. 72. [5] Ú. v. EÚ L 255, 26.9.2009, s. 190. [6] Prijaté texty, P7_TA(2010)0139 (pozri stranu 241 tohto úradného vestníka). --------------------------------------------------